Hans Kristian Skibby (DF), 2006-04-18:
Lovforslaget, som vi her behandler i Folketinget, understøtter i væsentlig grad den betænkning, som et enigt lodslovsudvalg med deltagelse af repræsentanter fra myndigheder og interessenter for området afleverede i slutningen af 2004.
I sin helhed er der tale om en klar modernisering af den nuværende lodslovgivning, og der sigtes klart hen imod et mere strømlinet og fremtidssikret lodsvæsen, hvor det statslige lodsvæsen bringes i overensstemmelse med den generelle udvikling i samfundet og med det klare sigte at gavne sejladssikkerheden.
I de senere årtier er der i flere omgange vedtaget love, der for at sikre forsyningssikkerheden med lodser reelt har øget reguleringen af lodserhvervet.
Dette har efter vor opfattelse medført, at lodsvæsenet har monopollignende vilkår at arbejde på inden for alle lodsninger i dansk farvand.
Med det fremsatte lovforslag vil der blive åbent op for en liberalisering af området, og private virksomheder vil få mulighed for at byde ind på opgaven.
Således gives der nu mulighed for at åbne konkurrencen på de regionale lodsninger, som er lodsninger til eller fra de danske havne, og som skønnes at bidrage med mellem 40 og 50 pct. af det samlede lodsvæsens indtægter i øjeblikket.
Fremover vil der således kun være monopol på gennemsejlingslodsningerne, som er de lodsninger, hvor skibene ikke anløber en dansk havn.
Her nyder skibene fortsat gavn af det særlige stræderegime, hvor skibene ikke kan pålægges lodspligt.
I Dansk Folkeparti finder vi det nu en smule aparte at skulle forsvare et regime, og man kunne måske efterlyse et mere moderne ord end dette.
Så hvis ministeren har mulighed for at hjælpe, vil jeg som ordfører ikke have noget imod det.
Men glædeligt er det, at man fra forsvarsministerens side forventer en mere effektiv lodsservice og tilmed til forventelig lavere priser, hvilket jeg er sikker på at søfartserhvervet vil tage rigtig godt imod.
Dette præciseres også i forsvarsministerens skriftlige fremsættelse af 29. marts, der netop præciserer, at de tre overordnede mål for lodsvæsenet ikke står til forhandling, nemlig forsyningssikkerheden, selvfinansiering og selve kvaliteten af den service, som det samlede lodsvæsen i dag udfører.
Derfor forventer Dansk Folkeparti også, at der efterfølgende vil blive evalueret på de gennemførte ændringer, og at der vil blive taget aktion, såfremt der viser sig berettiget kritik efterfølgende.
Endelig er det værd at præcisere, at den generelle lodspligt for skibe med miljøfarlige laster i danske farvande bevares uændret.
Dansk Folkeparti har dog en enkelt ting, som vi godt kunne tænke os at få forsvarsministeren til at komme ind på i sin afrunding af de indledende forhandlinger af lovforslaget.
Det drejer sig om en henvendelse, vi har fået fra Danske Havne, som udtrykker stor bekymring over, at der lægges op til, at man som lokal havnechef kan risikere op til 1 års fængsel, såfremt der bliver modtaget skibe, der ikke benytter certificeret lods osv., og hvor man kan sige, at der så har været en ulovlig handling.
Problemet er ikke så meget, at der er en straf for en ulovlig handling, det er Dansk Folkeparti naturligvis fuldt ud enig i, men vi mener blot, at det i det her tilfælde jo ikke er den lokale havnechef, der har til opgave at kontrollere skibene.
Og så kan man da godt spørge, hvorfor de så skal have risikoen.
Det skulle være det hele.